সংকুল যুদ্ধ শুরু হলে আর দ্বৈরথ লড়াই চললো না। কিন্তু সাত্যকি এমনই পরাক্রমে যুদ্ধ করতে লাগলো যে দ্রোণকে আবার ছুটে আসতে হলো অবস্থা সামলাতে। এই সেকেন্ড রাউন্ড কিন্তু দ্রোণেরই। তার প্রহারে বিপর্যস্ত হলেন সাত্যকি। কুরু সেনাদের বিজয় উল্লাসের সিংহনাদ শুনে শংকিত হয়ে ছুটে এলেন মহারাজ যুধিষ্ঠির স্বয়ং। তার সাথে এলেন ধৃষ্টদ্যুম্ন ও আরো রথীরা। কিন্তু দ্রোণ অপ্রতিরোধ্য। তাকে কেউই সামলাতে পারছে না। বিশেষতঃ পাঞ্চাল সেনাদের নাগালে পেলে দ্রোণের বীরত্ব যেন দশগুন বেড়ে যায়। কুরুক্ষেত্রের যুদ্ধে আগাগোড়াই, দ্রোণ যতদিন জীবিত ছিলে, পাঞ্চাল সেনাদের প্রতি তার আক্রোশ ছিলো চোখে পড়ার মতন।